
Latvijas Tirdzniecības un rūpniecības kamera (LTRK), izvērtējot Ekonomikas ministrijas izstrādāto noteikumu projektu, vērš uzmanību uz paredzēto Eiropas Savienības fondu finansējuma pārdali no atbalsta uzņēmumu dalībai kapitāla tirgos uz citiem pasākumiem.

LTRK ieskatā šāda finansējuma pārdale šobrīd nav pamatota. Atbilstoši Centrālās finanšu un līgumu aģentūras sniegtajai informācijai programma jau ir nonākusi praktiskā ieviešanas stadijā – 2025. gadā veiksmīgi noslēgti divi projekti, kā arī šobrīd ir procesā vai jau noslēgušies jauni iepirkumi ar emisiju sagatavošanu saistīto pakalpojumu nodrošināšanai. Tas apliecina, ka uzņēmumu interese par šo instrumentu ir reāla un ka konkrēti sagatavošanās darbi kapitāla piesaistei jau ir uzsākti.

Finansējuma samazināšana šajā posmā radītu būtisku nenoteiktību un varētu tieši ietekmēt jau uzsāktos projektus, aizkavējot vai pat apturot kapitāla piesaistes procesus. Tas negatīvi ietekmētu arī uzņēmēju uzticību valsts atbalsta instrumentu stabilitātei, kas ir kritiski svarīga kapitāla tirgus attīstībai un ilgtermiņa investīciju piesaistei.

Vienlaikus jāuzsver, ka atbalsts uzņēmumu dalībai kapitāla tirgos nodrošina augstu multiplikatora efektu – ar relatīvi nelielu publisko līdzfinansējumu tiek veicināta ievērojami lielāka privātā kapitāla piesaiste tautsaimniecībā. Šādu instrumentu nepārtrauktība ir būtiska, lai stiprinātu uzņēmumu kapitāla struktūru, veicinātu izaugsmi un mazinātu atkarību no tradicionālajiem finansējuma avotiem. Tāpat LTRK atgādina, ka Ministru kabinets ir noteicis ambiciozu kapitāla tirgus attīstības mērķi, kas ir sasniegt akciju tirgus kapitalizāciju 9% apmērā no iekšzemes kopprodukta līdz 2027. gadam. Esošās programmas finansējuma saglabāšana ir nozīmīgs priekšnoteikums šī mērķa sasniegšanai un jau uzsākto iniciatīvu nepārtrauktības nodrošināšanai.

Ņemot vērā minēto, LTRK aicina nesamazināt finansējumu atbalstam uzņēmumu dalībai kapitāla tirgos un saglabāt programmas stabilitāti. Vienlaikus, lai nodrošinātu citu augstas pievienotās vērtības un divējāda lietojuma produktu attīstības pasākumu finansēšanu, LTRK aicina izvērtēt alternatīvus finansējuma avotus, nepārkārtojot jau sekmīgi uzsāktas un tirgū pieprasītas programmas.

